SDP:n puheenjohtaja Antti Rinne vastaa pääministeri Juha Sipilän (kesk) arvosteluun.

- Pääministeri Sipilän pitäisi ymmärtää, että asiallinen ja kovakin kritiikki on paikallaan silloin, kun tehdään hölmöyksiä, Antti Rinne sanoi. MAURI RATILAINEN/AL

Sipilä varoitti lauantaina amerikkalaisen loanheiton leviämisestä Suomeen. Hän arvosteli punavihreän opposition poliittista kulttuuria.

- Puheissa vilisevät sanat EI, uhka, vaara ja riski. Kun tätä on nyt 11 kuukautta kuunnellut, ei ihme, että Suomi on ollut uudistamatta, Sipilä valitti.

Rinteen mielestä Sipilä valittaa turhaan.

- Pääministeri Sipilän pitäisi ymmärtää, että asiallinen ja kovakin kritiikki on paikallaan silloin, kun tehdään hölmöyksiä. Kritiikistä ei pidä loukkaantua ja uhriutua, kritiikkiä kannattaa kuunnella, Rinne neuvoo.

Rinteen mielestä hallituksen yhtiöittämishankkeet ovat ideologinen valinta. Hänen mukaansa liikenneväylien yhtiöittäminen antaa yksityisille toimijoille mahdollisuuden rahastaa veronmaksajien kustantamista liikenneväylistä uudelleen

Rinne vastustaa myös sosiaali- ja terveyspalvelujen yhtiöittämistä.

- Suomessa on perinteisesti ymmärretty laadukkaan julkisen terveydenhuollon tärkeys sekä perustavanlaatuinen ero julkisen ja yksityisen terveydenhuollon välillä.